La Bibia piemontèisa/Testament Vej/Salm/Salm 58


Ij Salm

58. Vojàutri ij governant, conossev-ne lòn ch’a veul dì giustissia? 

Ël Salmista a sùplica Nosgnor ch’a castìga ij giudes corompù përchè na ciàira dimostrassion dël giudissi divin a persuada la gent che Nosgnor a l’é ‘l Giudes giust ch’a rend giustissia ai giust.

Për ël diretor dël còro. Un Salm ëd David da cantesse scond ël ton ëd “Dësbla pa”. Vojàutri ij governant, conossev-ne lòn ch’a veul dì giustissia? Vojàutri ij giudes, giudichev-ne con dritura? Nò! An vòst cheur i studie mach la manera ‘d përvertì la giustissia; i spàntie la violensa për tut ël pais. 

Gent ëd cola sòrt-lì a nass già përversa, fin-a da cit a san bin coma dì ‘d busìe; a fan mach lòn ch’a-j passa për la testa. A spuvo ‘d tòssi tanme ‘d serp anvelenà; a son tanme d’aspo ch’a dan da ment a gnun. Le mùsiche dj’anciarmeur a-j farìo gnun efet, a l’é l’istess vàire ch’a sio brav a soné.

Nosgnor! S-ciapa ij sò dent anvelenà, fracassa le ganasse dë sti leon. Ch’a dësparisso tanme d’eva sbrincià an s’un terèn sèch; fà che soe arme a-j sio dësùtile an soe man. Ch’a sio tanme ‘d lumasson ch’a-j në resta mach la bava, tanme na masnà abortìa ch’a riva pa a vëdde ‘l sol. Nosgnor a-j ramassrà via, sia vej che giovo, ëd na manera pì lesta che na pignata a beuj dzora ‘d fassin-e afoà.

Ël giust a farà gran’ festa che giustissia a l’é fàita, as laverà ij pé ant ël sangh dij përvers. Peui, a la fin, tuti a diran: “Përdabon a-j é n’arcompensa për coj ch’a vivo për Nosgnor; bin sicur a-i é sì an sla tèra ‘n Dé ch’a giùdica con giustissia.

Nòte 

Bibia
Testament Vej
Salm